Trump oor staat van beskuldiging: ‘Ek is nie bekommerd’Foto: (AP Photo/Patrick Semansky) Pres. Donald Trump is Donderdagoggend (SA tyd) in ŉ staat van beskuldiging geplaas, maar hy hou vol dat hy niks verkeerd gedoen het nie. Trump het ŉ byeenkoms in Michigan toegespreek terwyl die Amerikaanse huis van verteenwoordigers oor sy lot beslis het. “Die president is in ŉ staat van beskuldiging geplaas,” het Nancy Pelosi, speaker van die Amerikaanse huis van verteenwoordigers, ná die stemmery verklaar. Sy het dit as ŉ “wonderlike dag” vir die grondwet van die VSA beskryf, maar as ŉ “hartseer dag vir Amerika dat die president se roekelose aktiwiteite ons gedwing het om artikels van beskuldiging bekend te stel”. Trump is amptelik daarvan aangekla dat hy sy mag misbruik het en dat hy die kongres se ondersoek na hom belemmer het. Hy is die derde Amerikaanse president om in ŉ staat van beskuldiging geplaas te word. Die beslissing gaan nou na die senaat waar daar na verwagting in Januarie ŉ verhoor gehou sal word waar ŉ tweederdemeerderheid nodig is om Trump se kop te laat rol. Dit is egter onwaarskynlik aangesien die Republikeine in beheer van die senaat is. Pres. Donald Trump. (AP Photo/ Evan Vucci) Trump het na die saak verwys as ŉ “heksejag” en volgehou dat hy niks verkeerd gedoen het nie. Hy het ook gesê hy is nie bekommerd oor die proses wat nou gaan volg nie. Die Demokrate het in September met ŉ ondersoek teen Trump begin. Hy is daarvan beskuldig dat hy druk op die president van Oekraïne probeer plaas het om Joe Biden, die Demokratiese presidentskandidaat vir 2020, se seun se oënskynlike korrupte sakeverhoudinge in Oekraïne te ondersoek. Volgens die Demokrate het dit daarop neergekom dat Trump Oekraïne afgepers het om Biden se seun te ondersoek en dat hy ’n opponent se kanse in die 2020- presidensiële verkiesing in die VSA benadeel het. Die ander twee Amerikaanse presidente wat al in ŉ staat van beskuldig geplaas is, is oudpres. Bill Clinton en oudpres. Andrew Johnson. Clinton is in 1998 ŉ staat van beskuldiging geplaas nadat hy van meineed en regsverydeling aangekla is in verband met sy gedrag nadat sy verhouding met Monica Lewinsky aan die lig gekom het. Johnson is in 1868 in ŉ staat van beskuldiging geplaas nadat hy daarvan beskuldig is dat hy die ampstermynwet oortree het. Dit was ŉ federale wet wat van 1867 tot 1887 van krag was en het ten doel gehad om die mag van die president van die VSA te beperk om sekere amptenare te verwyder sonder die goedkeuring van die senaat. Nie een van hulle is deur die senaat skuldig bevind nie.